**ДО**

**ОБЩИНСКИ СЪВЕТ**

**РУСЕ**

**ПРЕДЛОЖЕНИЕ**

**ОТ ПЕНЧО МИЛКОВ**

**КМЕТ НА ОБЩИНА РУСЕ**

**ОТНОСНО:** Представяне на Програма за управление на Община Русе за мандат 2023-2027 г.

**УВАЖАЕМИ ОБЩИНСКИ СЪВЕТНИЦИ,**

Основание за разработване на настоящата програма за управление за срока на мандата е чл. 44, ал. 5 от Закона за местното самоуправление и местната администрация в сила от 17.09.1991 г., изм. ДВ. бр.84 от 6 Октомври 2023 г. Съгласно разпоредбите на ЗМСМА Кметът на общината представя пред общинския съвет програма за управление за срока на мандата в тримесечен срок от полагането на клетвата и ежегодно представя годишен отчет за изпълнението на програмата в срок до 31 януари.

В изпълнение на разпоредбите на Закона за местното самоуправление и местната администрация, представям на Вашето внимание Програма за управление на Община Русе за мандат 2023-2027 г., наричана за краткост „Програмата“.

Програмата е разработена в съответствие с:

1. Плановете и програмите за развитие на Община Русе, приети от Общински съвет- Русе;
2. Дейностите/проектите, които са в процес на реализация;
3. Възможностите за финансиране от бюджета на Община Русе и от външни източници.

Тя е продължение на Програмата за управление на Община Русе за мандат 2019-2023 г, и има задача да развива потенциала на град Русе като лидер на областно, регионално и национално ниво. Стремежът е за надграждане на резултатите, постигнати през мандат 2019-2023 г. с цел утвърждаване на лидерските позиции на Русе като Северната столица на България.

За реализиране приоритетите на Програмата, работата на кметския екип и на Общинска администрация Русе ще се основава на принципите за: единност, компетентност, прозрачност и почтеност с фокус върху конкретни резултати за постигане на високо качество на стандарта на живот – съвременна инфраструктура, привлекателна, чиста и безопасна жизнена среда, атрактивни условия за образование, бизнес и инвестиции, богат културен календар, туристически атракции, и не на последно място - висока степен на социална чувствителност и толерантност.

От решаващо значение за реализацията на настоящата Програма е отговорната и компетентна работа на цялата администрация и участието и ангажираността на обществеността и на всички заинтересовани страни.

Изразявам увереност, че със съвместни усилия и ползотворно сътрудничество с Общински съвет Русе ще продължим заедно и единни по общия път, с което да допринесем за утвърждаването на Русе като Северната столица на България

**Приложение:** Програма за управление на Община Русе за мандат 2023-2027 г.

**ВНОСИТЕЛ:**

**ПЕНЧО МИЛКОВ**

*Кмет на Община Русе*

#

**ПРОГРАМА**

**ЗА**

**УПРАВЛЕНИЕ НА ОБЩИНА РУСЕ**

**МАНДАТ**

**2023-2027 г.**

****

**СЪДЪРЖАНИЕ**

|  |  |
| --- | --- |
| **ОСНОВАНИЕ ЗА РАЗРАБОТВАНЕ…………………………………………………………… 3** |  |
| **ВИЗИЯ ЗА РАЗВИТИЕ……………………………………………………………………………5** |  |
| **ГЛАВНА СТРАТЕГИЧЕСКА ЦЕЛ В УПРАВЛЕНИЕТО……………………………………7** |  |
| **ОСНОВНИ ПРИНЦИПИ В УПРАВЛЕНИЕТО……………………………………………….7** |  |
| **ПРИОРИТЕТИ В УПРАВЛЕНИЕТО НА ОБЩИНА РУСЕ…………………………………8** |  |
| **ПОДОБРЯВАНЕ НА ГРАДСКАТА СРЕДА ЗА ХОРАТА И БИЗНЕСА……………………8**  |  |
| **ПОВИШАВАНЕ СТАНДАРТА НА ЖИВОТ НА РУСЕНЦИ…………………………………9** |  |
| **ОСИГУРЯВАНЕ НА СИГУРНОСТ И СПОКОЙСТВИЕ ЗА ГРАЖДАНИТЕ……………9** |  |
| **ВЪВЕЖДАНЕ НА МЕРКИ ЗА ПОДОБРЯВАНЕ КАЧЕСТВОТО НА ВЪЗДУХА И ГРИЖАТА** **ЗА ЧИСТОТАТА…………………………………………………………………………………..10**  |  |
| **ПОДПОМАГАНЕ НА РОДИТЕЛСТВОТО……………………………………………………11** |  |
| **ПОДОБРЯВАНЕ НА ГРАДСКИЯ ТРАНСПОРТ И УТВЪРЖДАВАНЕ НА** **РУСЕ КАТО ТРАНСПОРТЕН ЦЕНТЪР……………………………………………………………………11** |  |
| **ПОДКРЕПА ЗА ТРИТЕ НИВА НА ОБРАЗОВАНИЕ В РУСЕ……………………………………..12** |  |
| **РАЗШИРЯВАНЕ НА ЗДРАВНИТЕ УСЛУГИ ЗА ДЕЦА И ЮНОШИ И В МАЛКИТЕ** **НАСЕЛЕНИ МЕСТА……………………………………………………………………………………12** |  |
| **ПОДДЪРЖАНЕ НА КУЛТУРНИЯ ДИАЛОГ И РАЗВИТИЕ НА КОМПЛЕКСА ОТ** **КУЛТУРНИ ПРОДУКТИ………………………………………………………………………………13** |  |
| **ПОДКРЕПА ЗА СПОРТНИТЕ КЛУБОВЕ И ПОДОБРЯВАНЕ НА** **СПОРТНАТА БАЗА ……………………………………………………………………………………13** |  |
| **ПОДОБРЯВАНЕ НА ВРЪЗКАТА С ГРАЖДАНИТЕ ПОСРЕДСТВОМ НОВИТЕ ТЕХНОЛОГИИ………………………………………………………………………………………….14**  |  |
| **НАДГРАЖДАНЕ НА ГРИЖИТЕ ЗА НАЙ-УЯЗВИМИТЕ – ДЕЦА И ВЪЗРАСТНИ……………………………………………………………………………………………………14**  |  |
| **ЕДИНЕНИЕ НА РУСЕНСКАТА ОБЩНОСТ ……………………………..……………………………..15** |  |

**ОСНОВАНИЕ ЗА РАЗРАБОТВАНЕ**

Основание за разработване на настоящата програма за управление за срока на мандата е чл. 44, ал. 5 от Закона за местното самоуправление и местната администрация в сила от 17.09.1991 г., изм. ДВ. бр.84 от 6 Октомври 2023 г. Съгласно разпоредбите на ЗМСМА Кметът на общината представя пред общинския съвет програма за управление за срока на мандата в тримесечен срок от полагането на клетвата и ежегодно представя годишен отчет за изпълнението на програмата в срок до 31 януари.

Програма за управление на Община Русе за мандат 2023-2027 г. е разработена в съответствие с:

1. Плановете и програмите за развитие на Община Русе, приети от Общински съвет-Русе;
2. Дейностите/проектите, които са в процес на реализация;
3. Възможностите за финансиране от бюджета на Община Русе и от външни източници.

Тя е продължение на Програмата за управление за мандат 2019-2023 г, базирана e на предизборната програма на кмета на Община Русе – Пенчо Милков и има задача да развива потенциала на град Русе като лидер на областно, регионално и национално ниво. Стремежът е за надграждане на резултатите, постигнати през мандат 2019-2023 г. с цел утвърждаване на лидерските позиции на Русе като Северната столица на България.

От решаващо значение за реализацията на настоящата Програма е отговорната и компетентна работа на цялата администрация и участието и ангажираността на обществеността и на всички заинтересовани страни. Гражданското участие в процесите на вземане на решения по публичните политики е ново измерение в отношенията между общината и гражданите.

За осигуряването на прозрачност и ефективност в работата на Община продължаваме въведената от нас добра практика за изготвянето на седмични отчети, които представят пред обществеността информация за предприетите действия и инициативи от страна на общинската администрация за решаване на местните проблеми и за последователните и целенасочени усилия с грижа за хората. Седмичните отчети повишиха отчетността и прозрачността на работата на общинската администрация, вкл. засилиха активността и заинтересоваността на гражданите за навременното идентифициране и решаване на местните проблеми и др.

Ангажимент на Община Русе е да осигурява необходимата публичност и да прилага всички възможни мерки за поддържане на интереса и мотивацията за участие на местните общности при реализацията на важни за обществеността проекти. Целта е изграждане на доверие у гражданите и заинтересованите страни, и формиране на подкрепа за реализацията на Програмата за управление на Община Русе през мандат 2023-2027 г.

**ВИЗИЯ ЗА РАЗВИТИЕ**

|  |  |
| --- | --- |
|  | **СКЪПИ РУСЕНЦИ,***Това са идеите, принципите и отговорностите, които ще определят развитието на града ни в следващите 4 години. В началото на втория ми мандат Ви представят своята Програма за управление на Община Русе 2023-2027 г.**Всички искаме нашият любим град да е активен, привлекателен и желан за живот, работа и бизнес, разрастващ се като население и икономически потенциал. За да успеем в най-важната кауза – да утвърдим мястото си на столица на Северна България, е важно да продължим заедно и единни по общия път. Това е първостепенната ни задача. Превърнахме Русе в успешен модел и еталон за развитие в страната. С нашата обща сила ще му осигурим бъдещето, което заслужава.* |

***Ще продължа решителните ни стъпки да станем иновативен град. Базирам управлението на най-добрите практики и използвам технологии от други области в общественото управление. Запазвам основните насоки, в които работя за по-доброто настояще и бъдеще на Русе:***

* *един от* ***най-зелените и чисти*** *градове в България;*
* ***привлекателен*** *и желан за живот, работа и бизнес, разрастващ се като население и икономически потенциал, притегателен център на индустриални инвеститори;*
* ***перспективен*** *– в зоната на развитие на Столицата на Румъния Букурещ сме и имаме потенциал за географски и икономически посредник между Букурещ и гр. Варна и между Букурещ и гр. София;*
* ***модерен развоен център*** *за стартиращи компании, икономически и технологични иновации;*
* ***дигитализиран*** *– Община, навлязла в технологиите на бъдещето;*
* ***достъпен*** *за живеещите в него, включително за хората с увреждания и за желаещите да обвържат живота си с града;*
* ***красив*** *– еталон в България и извън нея;*
* ***сигурен и спокоен*** *–**използване на нови технологии в сигурността, ангажираност на местното управление, отпор срещу вандализма;*
* ***културен и духовен*** *център за България.*

**ГЛАВНА СТРАТЕГИЧЕСКА ЦЕЛ В УПРАВЛЕНИЕТО**

**Повишаване качеството на живот на русенци чрез създаване на привлекателна и удобна жизнена среда, изградена конкурентна икономика и ускоряване на социално-икономическото развитие, повишаване на инвестиционната атрактивност, подобряване на инфраструктурната осигуреност на територията и стимулиране на интегрираното градско развитие.**

ОСНОВНИ ПРИНЦИПИ В УПРАВЛЕНИЕТО

**Ще основавам управлението на Община Русе на 4-те основни принципа: единение, компетентност, прозрачност и почтеност.**

* **ЕДИННО УПРАВЛЕНИЕ** означава, че **ще** **продължим да** **обединяваме силите, знанията, идеите и потенциала** на всички обществено отговорни граждани и организации на територията на община Русе. Всеки експерт в дадена област, учен, общественик и гражданин ще има възможност да допринася за развитието на русенската общност.
* **КОМПЕТЕНТНО УПРАВЛЕНИЕ** е това, при което от кмета, през общинските съветници, до работещите в администрацията, на почит ще продължат да бъдат лицата с **изявена професионална компетентност**,без значение от партийната им принадлежност, пол, възраст, етнос, религия или други различия. През този мандат в Община Русе възприехме **най-иновативните и добри практики за управление** при обществена информираност и обсъждане.
* **ПРОЗРАЧНО УПРАВЛЕНИЕ** означава, че общината **вече работи** като „стъкленасграда“–всяка процедура, документ или плащане могат да бъдат установени от гражданите, за да си направят точен извод за процесите по управление и начина, по който се разходват публичните средства. Ще продължа да правя **седмични отчети** за работата си пред всички вас. Създадохме и ще продължат работата си **Обществени съвети по Култура, Икономика и Екология към кмета на Община Русе**, в които могат да участват всички желаещи граждани. Моя кауза беше в Русе да заработи **местен омбудсман** – обществен посредник, който да е коректив на управлението и на когото гражданите да доверяват информация и да търсят съдействие при нарушаване на техните права. Ще продължим да подкрепяме работата му.Ще продължим и да правим **допитвания до русенци** по важните за нашата общност въпроси, преди да се пристъпи към тяхното решаване. Провеждането на редовни приемни в Русе и в малките населени места, както и множество срещи с вас извън сградата на Общината, ще продължат да бъдат важна част от работата ми.
* **ПОЧТЕНО УПРАВЛЕНИЕ** означава, че ръководството на Общината проявява **абсолютна непримиримост и борба с корупцията** и неприемливите за гражданите на Русе практики. Постоянно общувам с хората и всеки би могъл да посочи нередности или да даде съвет за оптимизиране на процесите в Общината. Почтеното управление включва **нетолерантност към поведение на служители, което противоречи на добрите нрави** и е обществено неприемливо. Процедурите ще продължат да се провеждат открито и честно, не „за“ определен кандидат или „против“ други кандидати.

## ПРИОРИТЕТИ В УПРАВЛЕННИЕТО НА ОБЩИНА РУСЕ

* **Подобряване на градската среда за хората и бизнеса:**
* Ще продължим започнатата от нас мащабна програма за ремонти на улици, тротоари, площади.
* Ще продължим подобряването на микроградската среда – там, където всички живеем, работим или почиваме.
* Ще наложим още по-строг контрол над изпълнителите, включително и с привличане на външни експерти – процес, който започна.
* Ще продължим да упражнявам строг контрол при строителни дейности, финансирани от Общината, за влагане на качествени материали, качествено и срочно изпълнение. При установяване на недостатъци, фирмите ще продължават да бъдат връщани и да ги отстраняват за своя сметка.
* Ще осигурим все повече средства на кметовете на кметства за ремонти на улиците в малките населени места. Още по-активно ще ремонтираме общинската пътна мрежа между тях. ОП „Паркстрой” и ОП „Комунални дейности” ще поемат поетапно грижата за зелените площи и осветлението. Ще бъда настойчив пред държавата за ремонт на републиканските пътища в общината.
* Ще осигурим достъпна среда за детски колички, хора с увреждания и при възможност велоалеи там, където липсват и теренът позволява при проектирането и изпълняването на основни ремонти.
* Ще продължим изграждането на детски и спортни площадки там, където такива липсват, вкл. в малките населени места и отдалечените квартали.
* Ще продължим изграждането на значими за русенци обекти – басейни, нова детска градина и други. С европейски средства ще изграждаме обекти след съгласуване с местната общност и публично обявяване. Стриктно ще контролираме новото строителство, като предвиждаме преразглеждане на ОУП и въвеждане на ограничения за височината на нови сгради.
* Ще изграждаме напоителни системи в зелените площи и ще предвиждаме инфраструктура за самонапояване на градската растителност, използвайки дъждовната вода.
* **Повишаване стандарта на живот на русенци:**
* Имаме добра инвестиционна среда и ще продължим да я развиваме. Русе е от малкото градове в България, където от страна на бизнеса не се чуват оплаквания от липса на инвестиции и възможности за развитие. Ще започнем подготовката за изграждане на нов индустриален парк, профилиран за инвестиции в областта на високите технологии и екологично чистите производства.
* Ще положим усилия за изграждане на етнографско и рибарско селище, които да повишат туристическия потенциал на Русе и региона. Създаване на общ туристически продукт на всички русенски музеи.
* Ще превърнем културното-историческото наследство в съществен и неизчерпаем капитал за общината. Ще възстановим емблематичните за Русе сгради на Застрахователно дружество „България” (старата полиция), хотел „Балкан”, Дома на учителя и завършване на Доходното здание.
* Ще засилим ролята на общината като посредник между местните бизнес и социални интереси и държавното управление. Ще продължим да превръщаме местните проблеми и възможности в национални.
* Ще се обърнем към потенциала на местните предприемачи в новия Съвет по икономически въпроси към кмета и създадените от Русенския университет „Ангел Кънчев“ с подкрепата на Община Русе Център за върхови постижения и Научноизследователски комплекс при вземането на важни решения, свързани с икономическото развитие на града.
* Ще създадем общинско споделено място за работа и генериране на нови идеи.
* Ще продължим да подпомагаме русенски компании в общ регионален маркетинг и представяне по изложения.
* Ще продължим активната си работа по създаване и поддържане на активни икономически и културни връзки със съседна Румъния, но и с много други държави, с които възобновихме двустранните отношения на местната ни общност.
* Ще продължим да усилвамe способностите на Русе да изпълнява самостоятелно много от необходимите ни комунални дейности, вместо да се залага на външни фирми.
* **Осигуряване на сигурност и спокойствие за гражданите**
* Ще продължим разполагането на камери, които увеличихме от около 400 бр. на 1100 бр. Новосъздаденият Център за видеонаблюдение ще продължи да се усъвършенства, като поддържаме осигурената от нас връзка на МВР и други държавни структури в реално време с камерите.
* Ще разширим дейността на новосъздадената Общинска полиция. Ще работим в синхрон и ще подпомагаме ОДМВР в борбата с агресивното и опасно шофиране по улиците на Русе и употребата на забранени вещества.
* Ще се противопоставим на вандализма – ще разработим програма за предприемане на съвместни действия между Община Русе и ОДМВР Русе в случаите на вандализъм.
* Ще упълномощим служителите на ИООРС в селата да санкционират и ще действаме за промяна в общинските наредби, които предвиждат санкция на място – заловените да цапат, ще бъдат принудени да почистят.
* **Въвеждане на мерки за подобряване качеството на въздуха и грижата за чистотата:**
	+ Ще проведем активна информационна кампания за населението за разделно сметосъбиране и за отговорно поведение към природата.
	+ Ще въведем съдове за органичен отпадък или обществени компостери.
	+ Ще продължим противопоставянето на промишлените замърсители и поддържането на общинските станции за контрол на чистота на въздуха. Ще осигурим цялата налична информация от измерванията да продължи да бъде достъпна за гражданите.
	+ Ще продължим и разширим програмите за замяната на битовите отоплителни уреди, замърсяващи околната среда. Освен газови и пелетни камини, ще включим и мащабна кампания за климатици.
	+ Ще приемем допълнителни преференции за собствениците на автомобили, щадящи околната среда, подкрепа за транспорта с велосипеди и електрически скутери. За стимулиране на използването им ще съдействаме за изграждане на зарядни станции.
	+ Ще продължим с изграждане на нови паркови зони в кварталите и ще продължим да подкрепяме гражданите, желаещи да подобрят жизнената среда.
	+ Ще поддържаме редовен графикът за миене на улиците срещу замърсяването с фини прахови частици с множеството нови машини, които осигурихме, и общинските кладенци за вода.
* Ще продължим да намаляваме количеството на отпадъците в Русе и огромните разходи за тяхното депониране чрез изградените и функциониращи вече сепарираща и анаеробната инсталации.
* **Подпомагане на родителството:**
* Ще разширим започнатата от нас финансова подкрепа за всяко второ дете и близнаци.
* Ще разширим обучението по роботика и софтуерно кодиране, което въведохме в детските градини и началните училища.
* Ще продължим започнатите от нас общински кампании за всички малки деца за скрининг на очите и зъбите, както и програмата за подкрепа на кърменето и съвети към младите родители.
* Ще продължим ремонтирането на детски ясли, детски градини и площадки, за да бъде средата безопасна и приятна за нашите деца.
* Ще продължим да разширяваме системата за безплатни форми на занимания за децата със спорт, танци и други културни дейности.
* Ще разширим социалните услуги, които предоставяме на семейства на деца със специални потребности.
* Ще продължим да разширяваме превантивната дейност срещу употребата на наркотици, алкохол и други противообществени прояви.
* Ще въведем мащабна програма за безплатно обучение по плуване за всички ученици от различни възрастови групи, след откриване на започнатите общински басейни.
* **Подобряване на градския транспорт и утвърждаване на Русе като транспортен център:**
* Подкрепяме проекта и ще продължим да настояваме за навременното изграждане на магистралата Русе – Велико Търново и втория мост при река Дунав край Русе. При изграждането му ще се борим за допълнителна „защитна инфраструктура“ за русенци – обиколни маршрути, шумоизолиращи пана по булеварда, мерки срещу замърсяване на района и др.
* Ще съдействаме административно и с експертиза за реализирането на другия голям държавен проект – изграждането на Интермодален терминал в град Русе. Ще подкрепим доизграждането на жп инфраструктурата в Община Русе и използването ѝ за вътрешни превози до индустриалните зони и в частите на града.
* Ще дадем възможност на „Общински транспорт Русе“ ЕАД да стане единствен превозвач с удобни и достъпни за русенци превозни средства, след като осигурихме 20 нови електробуса, 15 нови тролейбуса и автобуси втора употреба. Това бе дълъг процес, който започнахме и ще завършим успешно.
* Ще съобразим транспортната схема и разписание преди всичко с нуждите на хората. Ще продължим да актуализираме действащия сайт на градския транспорт, за да дава актуална и полезна информация за разписанието и движението на превозните средства.
* Ще действаме активно за възстановяване на интегрирания градски транспорт и електронната система за контрол на сигурността и пътникопотока в превозните средства, за да възпрепятстваме противообществени прояви и неотчитане на пътници.
* Ще продължим да намаляваме стойността на картите за ученици, студенти, пенсионери, хора с увреждания, докато стигнем постепенно до безплатното им пътуване.
* **Подкрепа за трите нива на образование в Русе:**
* Въпреки че училищата са на държавна издръжка, ще продължим да отделяме средства за поддръжка на сградите, дворовете и подстъпите към тях в добро състояние. Ще търсим допълнителни начини за подкрепа на развойната дейност на русенските научни колективи.
* Ще продължим да подпомагаме процеса по пълното въвеждане на едносменно обучение на всички ученици в Община Русе.
* Общината ще продължи да дофинансира Центъра за ученическо техническо и научно творчество и Центъра за личностно развитие, като целта ни е съвместно да утвърдим започнатия от нас процес обучение по роботика и софтуерно кодиране.
* Ще продължим да подкрепяме българските общности в чужбина и ще работим за осигуряването на стипендии от общинския бюджет за обучение в РУ „Ангел Кънчев“ на студенти от диаспората.
* Ще доразвием успешната си практика за осигуряване на стажантски програми за учащите в РУ „Ангел Кънчев“, както и дуалното обучение на гимназисти, в общинските звена, търговски дружества и предприятия.
* **Разширяване на здравните услуги за деца и юноши и в малките населени места:**
* Ще подкрепяме общинските лечебни заведения, като предоставяме средства за подобряване на средата в тях и около тях, както и за осигуряване на нова техника. Ще подпомагаме държавната болница УМБАЛ „Канев“, в която притежаваме около 18% от собствеността. Активно ще работим с всички частни лечебни заведения.
* Ще продължим започнатата от нас мащабна кампания за промоция на здравето сред подрастващите. Ще привличаме млади личности, постигнали сами успехи и личностно утвърждаване, които да работят с подрастващите и да им бъдат пример и подкрепа.
* Ще подкрепяме с общински програми здравето на най-малките – скрининги на очи, зъби и гръбначни изкривявания, промоция на кърменето и добри родителски практики. Това са активни програми, които предприехме в нашия мандат.
* Ще продължим и програмата си за ремонт на здравни служби по селата и осигуряване на медицинско обслужване на населението в различни точки на общината.
* **Поддържане на културния диалог и развитие на комплекса от културни продукти:**
* Ще увеличим средствата по Програма „Култура“, като запазим прозрачността при кандидатстването и отчитането. Помощта при издаване на книги и други непреходни ценности за Русе ще се увеличи.
* Ще поставим ясни цели и приоритети пред културната общност в Русе. Ще стимулираме диалога, обмяната на опит и експертиза така, че публичният, неправителственият, научният и частният сектор да създават в синхрон качествени културни продукти. Създаване на електронен културен портал на Русе.
* Ще продължим подкрепата си за съществуващите културни мероприятия и държавните, общински и частни културни институции.
* Ще увеличим подкрепата за читалищата от Община Русе при ясна отчетност. След удвояването на общинската субсидия и съществения ръст на средствата за ремонт на сгради, ще увеличим допълнително финансирането, за да можем да ги съхраним не само като важни институции, но и като духовни общности, пазещи българщината и предаващи я във времето.
* Ще продължи да расте подкрепата ни за самодейните състави в училища, читалища, пенсионерски клубове, частни клубове, които по емоционален и непринуден начин съхраняват нашата същност и спомагат за духовното ни развитие като русенци и българи.
* **Целенасочена подкрепа за спортните клубове и подобряване на спортната база:**
	+ Ще продължим да увеличаваме на финансовото подпомагане по въведените ясни правила за финансиране на спорта, създадени съвместно със спортните представители.
	+ Ще продължаваме да подобряваме общинската спортна база с наши средства и активното привличане на ресурс от държавата и частни лица.
	+ Ще подкрепяме масовия спорт, спорта за високи постижения и индивидуалния спорт за самоусъвършенстване на личността.
	+ Ще продължим и активната си подкрепа за Спортното училище в Русе, което започна с бързи стъпки да възвръща достойнството и славата си.
	+ Ще подкрепяме спортистите и треньорите не само финансово, но и с обществено утвърждаване, за да са убедени, че спортът на Русе е абсолютен приоритет в годините на нашата работа.
* **Подобряване на връзката с гражданите посредством новите технологии:**
* Ще разширим с нови слоеве и допълнителна информация Географската информационна система /ГИС/ на Община Русе – тя предоставя на гражданите полезна информация за Русе чрез специално създадени карти.
* Ще засилим връзката с гражданите чрез създаване на възможност за бързо подаване на сигнали през специализиран портал и нова телефонна централа. С нейна помощ сигналите ще бъдат записвани, ще получават номер и ще се обработват, дори ако телефонът не бъде вдигнат от служител.
* Ще повишим възможностите за електронни разплащания до Община Русе. След сериозната ни активност през последните години 80% от плащанията вече стават не на каса, както ги заварихме, а по електронен път.
* **Надграждане на грижите за най-уязвимите – деца и възрастни:**
* Ще продължим да носим централизирана отговорност за здравето и развитието на децата. До момента въведохме единно меню в яслите и градините, електронни дневници в детските градини, непрекъснато подобряваме средата на детските заведения, провеждаме програми за безплатни прегледи при най-малките. Ще разширим тези дейности в следващите години. Всяко дете на територията на Община Русе трябва да получи възможност да посещава безплатно ясла, детска градина и училище, курсове по спорт и културни занимания, и да консумира здравословна храна в учебните заведения. Ще развием и програмата за безплатно обучение по роботика и софтуерно кодиране от най-ранна възраст. Ще окажем подкрепа на даровитите деца и семействата им.
* Ще продължим да разширяваме помощта за организациите на възрастните хора, не само с пряко финансиране на тяхната дейност, но и с ремонт на клубове и оказване на подкрепа с транспорт при участията на самодейните състави.
* Ще продължим да предприемаме необходимите мерки за предоставяне на социални услуги на нуждаещите се лица и деца със специфични потребности, нуждаещи се от грижа в домашна среда. Ще разкрием нови социални услуги предвид потребностите на общинско, областно и национално ниво, и предвид ресурсното и финансовото им обезпечаване.
* **Единение на русенската общност:**
* Доказах, че налагам в Община Русе отношения на спокойствие, уважение и зачитане на всички. На фона на политическите противоборства в страната и света ние, русенци, трябва да се чувстваме близки и единни. Това е мисия на кмета – той трябва да отговаря за духовното сближаване и силата на общността, а не само за материалната среда.
* Ще продължим да спазваме принципа за обществено обсъждане на бъдещите правила и наредби с гражданите и с експерти.
* Ще продължим да разчитаме на енергичността, професионализма и честността на служителите. Доказахме, че служителите в общинската администрация, в общинските предприятия, търговските дружества и ведомства, няма да бъдат принуждавани да напускат своята работа или притискани заради политически или личностни критерии. Ръководството на общината е мандатно, но служителите не са. Убеден съм, че всеки служител, със своите натрупани знания и опит, е ценност за развитието на общината. Основен принцип на работата ни е единението на хората.

***Скъпи съграждани,***

***Живеем в неповторимо кътче от нашата родина. Днес светът е забързан и разединен повече от всякога. Съзиданието и разрушението, знанието и невежеството вървят паралелно. Важно е да преосмислим миналото и да извадим най-положителните и светли моменти, които да ни водят напред.***

***Русе се нуждае от нас. Нека бъдем единни и отговорни по пътя към бъдещето, за да бъде то достойно!***

**ПЕНЧО МИЛКОВ**

*Кмет на Община Русе*